Document ID: 32012R1147

REGULAMENTUL (UE) NR. 1147/2012 AL COMISIEI
din 4 decembrie 2012
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea cerii de albine (E 901), a cerii de carnauba (E 903), a șelacului (E 904) și a cerii microcristaline (E 905) pe anumite fructe
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Lista respectivă poate fi modificată în conformitate cu procedura prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
(3)
În conformitate cu articolul 3 alineatul (1) din Regulamentul (CE) nr. 1331/2008, lista de aditivi alimentari a Uniunii poate fi actualizată fie la inițiativa Comisiei, fie în urma unei cereri.
(4)
Comisia a primit mai multe cereri de autorizare a utilizării cerii de albine (E 901) pe ardei, tomate, castraveți, banane, mango și avocado, precum și pe rodii și pe toate fructele, a utilizării cerii de carnauba (E 903) și a șelacului (E 904) pe rodii, mango, avocado și papaia și a utilizării cerii microcristaline (E 905) pe ananas. Aceste cereri au fost puse la dispoziția statelor membre.
(5)
S-a solicitat utilizarea cerii de albine (E 901), a cerii de carnauba (E 903), a șelacului (E 904) și a cerii microcristaline (E 905) drept agenți de glazurare pentru tratamentul de suprafață al acestor fructe sau legume fructoase, pentru a permite o mai bună conservare. Tratamentul protejează fructele împotriva deshidratării și oxidării și are un efect de inhibare a dezvoltării mucegaiurilor și a anumitor microorganisme. Există o necesitate tehnologică în special pentru fructele care sunt importate în principal din țări cu o climă tropicală. Aceste fructe trebuie, de asemenea, să fie protejate pe parcursul transporturilor de lungă durată.
(6)
Acești aditivi alimentari sunt destinați utilizării în tratamentul extern și nu se preconizează migrarea acestora în părțile interne comestibile ale fructelor. Pentru acest motiv, tratamentul pe fructele la care nu se consumă cojile nu este susceptibil de a avea vreun efect asupra sănătății oamenilor. Prin urmare, este necesar să se permită utilizarea cerii de albine (E 901), a cerii de carnauba (E 903), a șelacului (E 904) și a cerii microcristaline (E 905) pe fructele care sunt în principal importate din țări cu un climat tropical, de exemplu banane, mango, avocado, rodii, papaia și ananas.
(7)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară (denumită în continuare „autoritatea”) pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății oamenilor. Deoarece autorizarea utilizării cerii de albine (E 901) pe banane, mango și rodii, utilizarea cerii de carnauba (E 903) și a șelacului (E 904) pe rodii, mango, avocado și papaia și utilizarea cerii microcristaline (E 905) pe ananas reprezintă o actualizare a listei respective care nu este susceptibilă de a avea un efect asupra sănătății oamenilor, nu este necesar să se solicite avizul autorității.
(8)
Comisia va continua să analizeze cererile pentru utilizarea de ceruri pe alte fructe și legume, ținând seama de siguranța consumatorilor atunci când se așteaptă ca părțile externe să fie consumate, de justificările tehnologice și de eventuala inducere în eroare a consumatorului, inclusiv cerințele de etichetare.
(9)
În conformitate cu dispozițiile tranzitorii din Regulamentul (UE) nr. 1129/2011 al Comisiei (3), lista de aditivi alimentari stabilită în anexa II la Regulamentul (CE) nr. 1333/2008 se aplică, în principiu, de la 1 iunie 2013. Pentru a permite utilizări noi ale aditivilor alimentari autorizați pe piață înainte de data respectivă, este necesar să se specifice o dată anterioară de aplicare cu privire la respectivele utilizări noi.
(10)
Prin urmare, anexa II la Regulamentul (CE) nr. 1333/2008 ar trebui modificată în consecință.
(11)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Modificare a Regulamentului (CE) nr. 1333/2008
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 decembrie 2012.

Labels: 0
3
17